A noble baron et saige et à son amé seignour monseignour Liebaut, seignour de Bofremont, tenant lou contey de Bourgoigne de par lou roy de France, ou leu dou duc de Bourgoigne, Guichars de Borbonne, chevaliers, chastelain de Jussey, salut et bon amor. Savoir vos fais que messires Jehan de Novion, baillys du comté de Bourgoigne, et messires Hugues de Bourgoigne, par dessus en lay contey de Borgoigne de la part lou roy de France, mirent en envestion et possession l’abbé et lou covant de seint Pol de Besançon à Dôle, en ma presence, de la poicherie de Claron, et furent lidiz abbé et covant en ladite possession près d’ung an, et ce vos tesmoignois je lealment et en bone foy. En tesmoignaige je de la quele chouse je ai mis mon seel pendant en ces lettres, faites et données lou lundy après l’uytaine de Panthecoste, l’an Notre Seignour M. CC. nonante et huit.